Μητροπολίτης Άρτης Καλλίνικος

Ο Μητροπολίτης Άρτης Καλλίνικος (κατά κόσμον Κωνσταντίνος Κορομπόκης, Άργος, 6 Οκτωβρίου 1967) είναι Έλληνας θεολόγος και Επίσκοπος της Εκκλησίας της Ελλάδος. Μέχρι την εκλογή του σε Μητροπολίτη, διετέλεσε Βοηθός Επίσκοπος της Ιεράς Μητροπόλεως Αργολίδος, με τον τίτλο της πάλαι ποτέ διαλαμψάσης Επισκοπής Επιδαύρου.

Βιογραφικά Στοιχεία
Ο κατά κόσμον Κωνσταντίνος Κορομπόκης του Δημητρίου και της Σοφίας, γεννηθείς στο Άργος στις 6 Οκτωβρίου 1967.

Είναι απόφοιτος του Λυκείου της Ριζάρειου Εκκλησιαστικής Σχολής Αθηνών (1985) και πτυχιούχος του Νομικού Τμήματος της Σχολής Νομικών, Οικονομικών και Πολιτικών Επιστημών του Εθνικού και Καποδιστριακού Πανεπιστημίου Αθηνών (1991) και του Θεολογικού Τμήματος της Θεολογικής Σχολής (1996) του ίδιου Πανεπιστημίου, καθώς και κάτοχος Μεταπτυχιακού Διπλώματος Ειδικεύσεως στον τομέα της Εκκλησιαστικής Ιστορίας του Πανεπιστημίου Νεάπολις Πάφου (2021).

Εκάρη Μοναχός στην Ιερά Μονή Αγίας Φωτεινής της Σαμαρείτιδος Ναυπλίου στις 28 Ιουλίου 1991 από τον Μητροπολίτη Αργολίδος Ιάκωβο Β΄, ο οποίος και τον χειροτόνησε στον Καθεδρικό Ναό του Αγίου Πέτρου Άργους διάκονο στις 18 Αυγούστου 1991 και πρεσβύτερο στις 13 Οκτωβρίου 1996. Διακόνησε στην Ιερά Μητρόπολη Αργολίδος επί 18 έτη ως ιεροκήρυκας, ενώ παράλληλα ασχολήθηκε με την μελέτη και συγγραφή της Εκκλησιαστικής Ιστορίας της Μητροπόλεως και εποίησε Ιερές Ακολουθίες τοπικών Αγίων της Αργολίδος, εγκεκριμένες από την Ιερά Σύνοδο της Εκκλησίας της Ελλάδος.

Στις 14 Οκτωβρίου 2009, η Ιερά Σύνοδος της Ιεραρχίας της Εκκλησίας της Ελλάδος, μετά από πρόταση του τότε Μητροπολίτου Αργολίδος Ιακώβου, τον εξέλεξε, με 58 ψήφους (επί 71 ψηφισάντων), βοηθό Επίσκοπο της Ιεράς Μητροπόλεως Αργολίδος, με τον τίτλο της πάλαι ποτέ Διαλαμψάσης Επισκοπής Επιδαύρου. Στις 26 Οκτωβρίου 2009 χειροτονήθηκε Επίσκοπος στον Καθεδρικό Ναό του Αγίου Πέτρου Άργους από τον Αρχιεπίσκοπο Αθηνών και πάσης Ελλάδος Ιερώνυμο, συμπαραστατούμενο από τους Μητροπολίτες Σπάρτης Ευστάθιο, Μαντινείας Αλέξανδρο, Αργολίδος Ιάκωβο, Άρτης Ιγνάτιο, Μουάνζας Ιερώνυμο (Πατριαρχείο Αλεξανδρείας), Ύδρας Εφραίμ, Μεσογαίας Νικόλαο, Πατρών Χρυσόστομο, Κορίνθου Διονύσιο και τους Επισκόπους Κερνίτσης Προκόπιο και Ανδρούσης Θεόκτιστο. Επίσης, ορίστηκε Πρωτοσύγκελλος της Ιεράς Μητροπόλεως Αργολίδος. 
Μετά την παραίτηση, τον Ιανουάριο του 2013, του Μητροπολίτη Αργολίδος Ιακώβου Β΄ προτάθηκε για υποψήφιος για την κάλυψη του Μητροπολιτικού θρόνου. Ο Αργολίδος Ιάκωβος, πριν γίνει αποδεκτή η παραίτησή του, εκοιμήθη ως εν ενεργεία Μητροπολίτης. Στις 18 Οκτωβρίου 2013 η Ιερά Σύνοδος εξέλεξε ως νέο Μητροπολίτη Αργολίδος τον Αρχιμανδρίτη Νεκτάριο Αντωνόπουλο. Ο Επιδαύρου Καλλίνικος στο Τριπρόσωπο συνέλεξε 45 ψήφους Αρχιερέων, ενώ στην τελική ψηφοφορία 22 ψήφους, χωρίς τελικά να εκλεγεί Μητροπολίτης Αργολίδος.

Στις 7 Οκτωβρίου 2016, σε διαδοχή του παραιτηθέντος Μητροπολίτου πρώην Άρτης Ιγνατίου, εξελέγη από την Ιερά Σύνοδο της Ιεραρχίας της Εκκλησίας της Ελλάδος, Μητροπολίτης Άρτης με 66 ψήφους (επί 79 ψηφισάντων), ενώ στην προηγηθείσα διαδικασία του Τριπροσώπου έλαβε 61 ψήφους. Η ενθρόνισή του έγινε στις 19 Νοεμβρίου 2016, στον Μητροπολιτικό Ιερό Ναό του Αγίου Δημητρίου Άρτας.Νέος Μητροπολίτης Άρτης ο Επίσκοπος Επιδαύρου Καλλίνικος.

Στις 23 Ιουνίου 2021 έπεσε θύμα επίθεσης με καυστικό υγρό μαζί με άλλους Μητροπολίτες στην Ιερά Μονή Πετράκη, όπου είχε παρευρεθεί ως μέλος του Δευτεροβαθμίου Συνοδικού Δικαστηρίου για Κληρικούς και Μοναχούς.

 Συγγραφικό έργο 

 Η κατά Αργολίδα Εκκλησία τον 19ο αιώνα και η συμβολή της στην εθνική παλιγγενεσία (2022)

 Παραπομπές 

Πηγές
 Ιερά Μητρόπολις Άρτης, Επίσημο βιογραφικό


Εξωτερικοί σύνδεσμοι
 Σύλλογος φίλων του Ραδιοφωνικού σταθμού της Ι.Μ.Αργολίδος «Ορθόδοξος Ομολογία» για τον Επίσκοπο Επιδαύρου
 https://hephaestus.nup.ac.cy/handle/11728/12013

Καλλινικος
Καλλινικος
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών